গোয়েন্দা ও স্থানীয় সূত্র জানায়, এক যুগ ধরে কক্সবাজার ও চট্টগ্রামে কর্মরত পুলিশের পরিদর্শক জসিম উদ্দিন ব্যক্তিগতভাবে দেশের শীর্ষ ইয়াবা কারবারি সাইফুলের অত্যন্ত ঘনিষ্ঠ। ছাত্রজীবনে জসিম চট্টগ্রাম মহানগর দক্ষিণ ছাত্রদলের নেতা ছিলেন। ১৯৯৪ সালে জোট সরকারের আমলে পুলিশের চাকরিতে যোগ দেন তিনি। এরপর ১৯৯৬-৯৭ সালে কক্সবাজার থানায় চাকরি করেন। ২০১০ সালে আবার কক্সবাজার কোতোয়ালি থানার ওসি হয়ে দায়িত্ব পালন করেন। তখনই হাজী সাইফুলের সঙ্গে তাঁর ঘনিষ্ঠতা বাড়ে। ওই সময় কক্সবাজার থেকে চট্টগ্রামে ইয়াবা কারবার বিস্তৃত করেন সাইফুল। অভিযোগ রয়েছে, ওসি জসিম পুলিশ প্রহরায় সাইফুলের চালান কক্সবাজার থেকে চট্টগ্রামে পৌঁছে দিতেন। সম্প্রতি তাঁকে আকবর শাহ থানায় বদলি করা হয়েছে। মাদক কারবারে জড়িত থাকার গুরুতর অভিযোগের পরও বহাল তবিয়তে আছেন ওসি জসিম। কক্সবাজারে জনশ্রুতি রয়েছে, কলাতলী পয়েন্টে সাইফুল যে হোটেল নির্মাণ করছেন ওসি জসিম তার অংশীদার।